b'\n_START_ARTICLE_\nI se spunea \xe2\x80\x9eBuldozerul\xe2\x80\x9d\n_START_SECTION_\nRezumat\n_START_PARAGRAPH_\nUn marinar singuratic (Bud Spencer), fost superstar de fotbal american supranumit Bulldozer, care s-a retras brusc din lumea sportului, a fost for\xc8\x9bat s\xc4\x83 se opreasc\xc4\x83 \xc3\xaen portul Livorno din cauza unor pagube produse la motorului ambarca\xc8\x9biunii sale de periscopul unui submarin american care i-a str\xc4\x83puns carena. Aici, militarii condu\xc8\x99i de sergentul Kempfer de la baza american\xc4\x83 apropiat\xc4\x83 Camp Darby provoac\xc4\x83 scandaluri \xc3\xaen ora\xc8\x99, consum\xc3\xa2nd f\xc4\x83r\xc4\x83 s\xc4\x83 pl\xc4\x83teasc\xc4\x83 \xc8\x99i distrug\xc3\xa2nd localurile. Militarii \xc8\x99i b\xc4\x83ie\xc8\x9bii localnici nu pierd ocazia de a se \xc3\xaenfrunta, primii folosind propriile metode, iar ceilal\xc8\x9bi (incapabili s\xc4\x83 se apere cu pumnii) le fac farse. Din cauza \xc8\x99ederii sale for\xc8\x9bate, Bulldozer este nevoit s\xc4\x83-l provoace la skanderberg pe sergentul Kempfer pentru a c\xc3\xa2\xc8\x99tiga bani cu care s\xc4\x83 cumpere un nou injector pentru ambarca\xc8\x9biunea sa. El \xc3\xael \xc3\xaenvinge pe sergent, fiind declan\xc8\x99at apoi un scandal inevitabil \xc3\xaen timpul c\xc4\x83reia Bulldozer dispare. For\xc8\x9ba loviturilor marinarului \xc3\xael fac s\xc4\x83 fie \xc3\xaendr\xc4\x83git de b\xc4\x83ie\xc8\x9bii localnici care provoac\xc4\x83 a doua zi o nou\xc4\x83 b\xc4\x83taie cu americanii pentru a le da o lec\xc8\x9bie._NEWLINE_Piesa de schimb pentru motorul b\xc4\x83rcii, un injector Thompson, este disponibil\xc4\x83 numai de la magazinele armatei SUA, dar sergentul Kempfer, antrenorul echipei de fotbal a unit\xc4\x83\xc8\x9bii, refuz\xc4\x83 s\xc4\x83 i-o v\xc3\xa2nd\xc4\x83. \xc3\x8en plus, sergentul vrea s\xc4\x83 se r\xc4\x83zbune pe el pentru c\xc4\x83 \xc8\x99i-a pierdut toate ecoomiile cu ani \xc3\xaen urm\xc4\x83 atunci c\xc3\xa2nd a pariat la un meci de fotbal \xc3\xaen care Bulldozer nu a mai jucat. \xc3\x8en timp ce marinarul \xc3\xae\xc8\x99i caut\xc4\x83 o alt\xc4\x83 pies\xc4\x83, b\xc4\x83ie\xc8\x9bii localnici accept\xc4\x83 o provocare de a juca un meci de fotbal cu americanii, cu un premiu important de bani. Italienii trebuie s\xc4\x83 \xc3\xaenscrie doar un singur punct pentru a c\xc3\xa2\xc8\x99tiga provocarea. Afl\xc3\xa2nd c\xc4\x83 Bulldozer a fost un superstar al fotbalului american, ei \xc3\xael roag\xc4\x83 s\xc4\x83-i antreneze, dar marinarul refuz\xc4\x83 spun\xc3\xa2ndu-le c\xc4\x83 urmeaz\xc4\x83 s\xc4\x83 plece din port._NEWLINE_\xc3\x8en ziua anterioar\xc4\x83 plec\xc4\x83rii sale, Bulldozer \xc3\xael salveaz\xc4\x83 pe Spitz, unul dintre b\xc4\x83ie\xc8\x9bi, de ni\xc8\x99te huligani \xc8\x99i \xc3\xaei spune motivul inexplicabilei sale retrageri din fotbal: aranjamentul f\xc4\x83cut de proprietarii echipelor pentru a c\xc3\xa2\xc8\x99tiga bani din pariuri. El \xc3\xaen\xc8\x9belege c\xc3\xa2t este de important\xc4\x83 provocarea pentru Spitz \xc8\x99i pentru b\xc4\x83ie\xc8\x9bi \xc8\x99i accept\xc4\x83 \xc3\xaen cele din urm\xc4\x83 s\xc4\x83 r\xc4\x83m\xc3\xa2n\xc4\x83 (injectorul montat la motor fiind o rabl\xc4\x83) \xc8\x99i s\xc4\x83-i antreneze din greu. Atunci c\xc3\xa2nd Kempfer afla aceasta, \xc3\xaencearc\xc4\x83 s\xc4\x83 arate un minim de "fair-play", oferindu-b\xc4\x83ie\xc8\x9bii c\xc4\x83\xc8\x99ti de protec\xc8\x9bie, uniforme \xc8\x99i mingi ovale pentru to\xc8\x9bi, fiind fericit c\xc4\x83 va avea ocazia s\xc4\x83 se r\xc4\x83zbune pe du\xc8\x99manul s\xc4\x83u. B\xc4\x83ie\xc8\x9bii \xc3\xaei r\xc4\x83spund lui Kempfer cu una dintre glumele lor obi\xc8\x99nuite._NEWLINE_Echipa, cu toate acestea, este slab\xc4\x83 \xc8\x99i nu are \xc3\xaen primul r\xc3\xa2nd calit\xc4\x83\xc8\x9bi fizice; Bulldozer \xc3\xaencepe un antrenament dur de c\xc4\x83lire a juc\xc4\x83torilor. Echipa se str\xc3\xa2nge \xc3\xaen jurul lui Gerry, ho\xc8\x9bul care avea o agilitate formidabil\xc4\x83, \xc8\x99i a Ursului, care avea for\xc8\x9b\xc4\x83 fizic\xc4\x83. Spitz, cu toate acestea, nu accept\xc4\x83 sub nici o form\xc4\x83 ca Ursul s\xc4\x83 intre \xc3\xaen echip\xc4\x83, deoarece acesta i-a b\xc4\x83tut \xc3\xaen numeroase ocazii mai \xc3\xaenainte, astfel \xc3\xaenc\xc3\xa2t abandoneaz\xc4\x83 echipa pentru un timp \xc8\x99i se ocup\xc4\x83 cu jocurile de noroc. \xc3\x8en ziua meciului, Bulldozer intr\xc4\x83 \xc3\xaen vestiar \xc8\x99i \xc3\xaencearc\xc4\x83 s\xc4\x83-i lini\xc8\x99teasc\xc4\x83 pe tinerii vizibil tensiona\xc8\x9bi \xc8\x99i speria\xc8\x9bi, spun\xc3\xa2ndu-le c\xc4\x83 aceast\xc4\x83 senza\xc8\x9biue este una normal\xc4\x83, iar dep\xc4\x83\xc8\x99irea ei \xc3\xaei va face s\xc4\x83 devin\xc4\x83 o adev\xc4\x83rat\xc4\x83 echip\xc4\x83. Dup\xc4\x83 un \xc3\xaenceput lini\xc8\x99tit de meci, solda\xc8\x9bii americani trec la un joc dur, accident\xc3\xa2ndu-i pe r\xc3\xa2nd pe juc\xc4\x83torii antrena\xc8\x9bi de Bulldozer. Deranjat de violen\xc8\x9ba excesiv\xc4\x83 \xc8\x99i nejustificat\xc4\x83 a echipei lui Kempfer, Bulldozer \xc3\xae\xc8\x99i pune casca \xc3\xaen cap \xc8\x99i intr\xc4\x83 pe teren ca juc\xc4\x83tor, \xc3\xaentreaga echip\xc4\x83 pun\xc3\xa2ndu-\xc8\x99i speran\xc8\x9ba \xc3\xaen el. Surprins de aceast\xc4\x83 mi\xc8\x99care nea\xc8\x99teptat\xc4\x83, Kempfer face exact acela\xc8\x99i lucru, dar Bulldozer \xc3\xaei dep\xc4\x83\xc8\x99e\xc8\x99te cu duritate pe to\xc8\x9bi solda\xc8\x9bii americani \xc8\x99i \xc3\xaenscrie singurul punct al echipei sale._NEWLINE_Filmul este inspirat din The longest yard, film american din 1974 regizat de Robert Aldrich.\n_START_SECTION_\nDublaj\n_START_PARAGRAPH_\n\xc3\x8en acest film, Bud Spencer este dublat, ca \xc3\xaen majoritatea filmelor, de Glauco Onorato.\n_START_SECTION_\nMuzic\xc4\x83\n_START_PARAGRAPH_\nColoana sonor\xc4\x83 scris\xc4\x83 de Spencer \xc3\xaensu\xc8\x99i este interpretat\xc4\x83 de Oliver Onions. \xc3\x8en film apare un c\xc3\xa2ntec a c\xc4\x83rui tem\xc4\x83 va fi \xe2\x80\x9ereciclat\xc4\x83\xe2\x80\x9d \xc3\xaen 1979 pentru cel de-al doilea sezon al serialului de televiziune britanic Space: 1999.'